* **Emne:** "Den beste opplevelsen i hele mitt liv"
* Kjære guvernør, presidenter og alle dere andre som har gjort dette besøket mulig.
* Tusen takk for økonomiske bidrag, for praktisk hjelp og for alle som har vært i sving på ulike vis og virkeliggjort en flott faglig og sosial tur for sosialarbeidere og kommunal ledelse fra Panevezys landkommune i Litauen. Gruppen er nå på vei tilbake til hjemlandet, og det var mer enn fornøyd med turen og oppholdet. På en skala fra 1 til 10 ga de 11 poeng.
* Det er mange detaljer som skal klaffe når så mange mennesker skal se, høre og få med seg nyttig informasjon, og som alltid ble det noe omorganisering, bl.a. på grunn av været. Kortversjonen av opplegget var :
* **lørdag** 21.5. ankomst Furustrand camping ved Tønsberg der de bodde under hele oppholdet. De var strålende fornøyd, og vertskapet var til de grader hyggelige og imøtekommende. Vi kan anbefale stedet ikke bare til overnatting, men også til søndagsmiddag og rusleturer.
* **søndag** var gruppen rundt i Oslo og fikk bl.a. se på vikingeskipene.
* **mandag** var faglig dag med besøk på Smidsrød helsehus, der de overraskende ble møtt av litauisk sykepleier. Ordfører Roar Jonstang ga en varm og hyggelig velkomst. Omvisning og nyttig informasjon.
* Videre besøkte gruppen Bjønnåsen bo- og aktivitetssenter. Det var lunsj på HiV, Bakkenteigen med nyttig informasjon om bl.a. utdanning av sosialarbeidere. Mandag kveld var det rekeaften der vi hadde med rotarianere fra flere klubber. Musikalsk innslag av en tidligere elev ved kulturskolen på Nøtterøy.
* **Tirsdag** var det rundtur i Telemark – en højdare på alle vis. Lunsj i det fri – og da kom solen!! Besøk på Vemork, en vandring over juvet opp bakkene i strålende solskinn. Og noe slitsom for folk som lever i et bakkefritt land. Det var mye latter og stor glede over turen. Gaustatoppen i sne – en natur som kan ta pusten fra oss alle, og stopp på fjellet med snøballer og eventyrlig natur. I Tuddal ventet Rotarianere Elling og Borghild med middag for hele gruppen, og dagen avsluttet med besøk ved Heddal stavkirke.
* **Onsdag** var en intensiv faglig dag. Ordfører Halgeir Kjelldal tok imot og fulgte gruppen fram til lunsj. Det var høyaktuelle foredrag av sosialsjef, barnevernssjef, familieterapeut Øyvind Aschjem (med film tekstet på russisk, som de aller fleste forsto), foredrag om NAV og informasjon om hvordan vi tar imot flyktninger. Etter lunsj ble gruppen delt og besøkte fiskemottak, skole, barnehager og NAV. Egentid til å handle (der prisene avskrekket de fleste), kaffe i privat hjem og en flott felles middag om kvelden.
* Guvernør Bjørn deltok på middagen, og sammen med rotarianere fra 7 klubber ble det en hyggelig avslutning på besøket. De hadde ønske om å treffe litauere som bor og arbeider i Norge, og det ble en meget vellykket kveld. Muliggjort fordi mange klubber og enkeltpersoner stiller opp.
* Det kommer mer om besøket i neste utgave av Rotary Norden.
* En varm takk til dere alle for fantastisk innsats og gjennomføring av dette besøket.  Det har vært kompetanseoverføring, fredsarbeid, relasjonsbygging og norgesreklame på sitt aller beste.
* Fra hele NOR-LIT komiteen (Litauenkomiteen), Edrund.